SKRIFTLIG FORESPØRGSEL E-0933/00

af Helmuth Markov (GUE/NGL) til Kommissionen

(29. marts 2000)

Om: Kommissionens undersøgelser i den tyske delstat Thüringen

1. Hvilke undersøgelser af den tyske delstat Thüringens overholdelse af støttebestemmelserne i forbindelse med EU-programmer og -direktiver har Kommissionen gennemført, eller er den ved at gennemføre siden hvornår?

2. Hvilke resultater er der kommet ud af de allerede afsluttede konkurrenceretlige undersøgelser? Hvilket finansielt omfang dækker undersøgelserne, og hvilke særområder kan de opdeles på?

3. Har delstatsregeringen været indraget i undersøgelserne, er den blevet orienteret om resultaterne, eller er der stillet konkrete krav til ændringer med hensyn til hvilke konkrete spørgsmål? I bekræftende fald hvornår og hvilke?

4. Hvad vil de mulige konsekvenser for delstaten Thüringen være, og hvordan vurderer Kommissionen disse?

5. Hvilke undersøgelser er endnu ikke afsluttet, hvornår forventes de afsluttet, og hvad drejer de sig om?

6. Er en ændring af de sædvanlige procedurer i delstaten Thüringen i forbindelse med gennemførelsen af EU-programmer og -direktiver påkrævet? I bekræftende fald hvilke og inden for hvilke områder?

Supplerende svar afgivet på Kommissionens vegne af Romano Prodi

(7. september 2000)

1. De operationelle programmer under strukturfondene har været gennemført i delstaten Thüringen siden den 29. marts 1991. Der føres tilsyn med disse programmer på grundlag af bestemmelserne om strukturfondene, herunder bestemmelserne om evaluering. Dette tilsyn er en vedvarende proces, som omfatter det samlede finansieringsvolumen.

Inden for rammerne af arbejdet med Den Europæiske Socialfond har Kommissionen foretaget kontrolbesøg i Tyskland (som i de andre medlemsstater), og bl.a. også i delstaten Thüringen. Efter et af disse kontrolbesøg accepterede de tyske myndigheder i 1999 at give afkald på de ikke-støtteberettigede udgifter under et program under Den Europæiske Socialfond, som forvaltes af kulturministeriet i Thüringen. De udgifter, der ikke var støtteberettigede, beløb sig til 5,7 mio..

2. Kontrollen af overholdelsen af konkurrenceretlige regler i Thüringen har været gennemført på grundlag af kontrollen med statsstøtte.

På industriområdet besluttede Kommissionen i 1999 og 2000 at tilbagekalde en støtte på DEM 34 750 000, der var bevilget til virksomheden Triptis Porzellan, som arbejder i sektoren husholdningsartikler og porcelæn, en støtte på DEM 36 860 000 bevilget til virksomheden Weida Leder i lædersektoren og en støtte på DEM 13 850 000 til virksomheden Korn Fahrzeuge (sektoren landbrugsteknologi, køb og salg af erhvervskøretøjer og lastbiler samt miljøteknologi). Til gengæld godkendtes en støtte på DEM 9 100 000 til virksomheden Everts Erfurt (præservativer).

På landbrugsområdet er der kontrolleret hhv. kontrolleres for tiden ca. 50 foranstaltninger, hvoraf mange vedrører støtte til redning og til omstrukturering. For så vidt angår de henstående anmeldelser, kan Kommissionen enten godkende foranstaltningerne eller indlede en procedure i henhold til artikel 88 (tidligere artikel 93), stk. 2, i EF-traktaten. Desuden har Kommissionen indledt to procedurer i henhold til artikel 88, stk. 2, i EF-traktaten vedrørende statsstøtte til forarbejdning og markedsføring af landbrugsprodukter. Disse to procedurer har endnu ikke ført til en endelig afgørelse. Efter anmodning fra de tyske myndigheder behandles støttebeløbets størrelse som en fortrolig oplysning. Det lader sig ikke gøre at fastslå det samlede finansieringsbeløb for samtlige kontrollerede foranstaltninger på landbrugsområdet.

3. Det ærede medlem synes at henvise til kontrollen af dels procedurerne for tildeling af støtte under strukturfondene, dels procedurerne for kontrollen af statsstøtte.

I spørgsmålet om strukturfondene minder Kommissionen om, at den har ansvaret for proceduren for evaluering af støtteprogrammerne i henhold til bestemmelserne om disse fællesskabsfonde, men altid under tilsyn af Revisionsretten. Medlemsstaterne men også regionerne i forbindelse med de regionale programmer skal derefter tage stilling til resultatet af disse evalueringer, som de derfor får officiel meddelelse om.

I spørgsmålet om statsstøtte er den pågældende medlemsstat (i dette tilfælde de tyske forbundsmyndigheder) Kommissionens eneste samtalepartner. Der er blevet afsendt flere skrivelser til de tyske forbundsmyndigheder med anmodning om redegørelser om de ovennævnte tilfælde. Om delstaten Thüringens myndigheder eventuel inddrages i kontrollen af procedurerne og dens resultater, er Kommissionen ikke i stand til at oplyse, da den ikke kender arbejdsdelingen mellem forbundsmyndighederne og denne delstat.

4. Det ærede medlem synes igen at henvise til procedurerne for tildeling af støtte under strukturfondene og procedurerne for kontrol af statsstøtte.

Under strukturfondene har der i forbindelse med delstaten Thüringen fra 1991 til i dag aldrig været behov for tilbagebetaling af fællesskabsmidler.

Kontrollen med statsstøtte fører i sidste ende til en tilladelse til eller et forbud mod at tildele støtte. Når det bliver et forbud, skal støtten betales tilbage, hvis den allerede er udbetalt. Det påhviler medlemsstaten at gennemføre de nødvendige foranstaltninger for at få de berørte virksomheder til at tilbagebetale den støtte, der er udbetalt ulovligt.

5. For programmeringsperioden for strukturfondene 1994-1999 er der gennemført en midtvejsevaluering, hvis resultater bl.a. giver mulighed for at ændre programmeringen for perioden 2000-2006. Den næste midtvejsevaluering skal finde sted i 2003. Den afsluttende evaluering for perioden 1994-1999 vil først kunne gennemføres, når samtlige regnskaber for denne periodes projekter er afsluttet, hvilket i princippet betyder pr. 31. december 2001.

Som det er nævnt ovenfor, er der i spørgsmålet om statsstøtte på landbrugsområdet ca. 10 sager, der behandles i øjeblikket, herunder to sager, for hvilke der er indledt en procedure i henhold til artikel 88, stk. 2, i traktaten (C-32/99 og C-73/99), og som vedrører statsstøtte til to virksomheder, der beskæftiger sig med forarbejdning og markedsføring af landbrugsprodukter. Der ventes en endelig afgørelse om disse to tilfælde af statsstøtte i løbet af dette halvår. På området statsstøtte til industrien har Kommissionen indledt proceduren i henhold til artikel 88, stk. 2, i EF-traktaten i forbindelse med flere ordninger, herunder forskellige aktiviteter i Thüringer Industriebeteiligungsgesellschaft, Thüringer Landesentwicklungsgesellschaft, Thüringer Konsolidierungsprogramm (1993-96), Thüringer Darlehnsprogramm, Thüringer Umlaufmittelprogramm (1993-96) og Thüringer KMU-Investitionssicherungsprogramm (før 1997). Der er ligeledes indledt procedurer på grundlag af artikel 88, stk. 2, i EF-traktaten vedrørende visse individuelle

støtteforanstaltninger til fordel for industrivirksomheder. Da alle disse sager behandles i øjeblikket, er det vanskeligt at sige, hvornår de vil være afsluttet.

6. For så vidt angår strukturfondene, har Kommissionen endnu ikke godkendt det operationelle program for Thüringen for perioden 2000-2006, men det vil ske i nær fremtid. Det er programmet selv, der skal fastlægge reglerne for dets gennemførelse for at overholde de krav, der følger af den nye forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1). På nuværende tidspunkt er det således ikke muligt at redegøre for, i hvilket omfang eventuelle ændringer i forhold til de nuværende procedurer skal vedtages.

Spørgsmålet om, hvorvidt delstaten Thüringen skal ændre de procedurer, den sædvanligvis anvender ved omsætningen af fællesskabsdirektiver, henhører udelukkende under national ret. Fordelingen af kompetence mellem en medlemsstat og dens delstater er et spørgsmål, Kommissionen ikke kan blande sig i. I øvrigt har Kommissionen ikke kapacitet til at undersøge, under hvilke betingelser direktiverne omsættes i en bestemt region i en medlemsstat.

(1) EFT L 161 af 26.6.1999.